**ČAS SEJBY A VYSÁDZANIA**

**Termín sejby a vysádzania –** je časové obdobie, v ktorom je potrebné osivo vysiať alebo sadivo vysadiť. Nazýva sa tiež **agrotechnický termín sejby.**

Každé osivo pri výseve vyžaduje optimálne teplotné, vlahové a pôdne podmienky. Znamená to, že **termín sejby závisí od druhu plodiny** a jej kultivaru, **klimatických podmienok a pôdnych pomerov pôdy.**

Základnou požiadavkou na určenie termínu sejby je minimálna teplota pôdy na klíčenie osiva. Pri jej dodržaní v čase sejby sa vytvárajú vhodné podmienky nielen na klíčenie ale aj na vzchádzanie.

Dôležitým faktorom pri určení termínu sejby je aj dostatok pôdnej vody na klíčenie a vzchádzanie. Množstvo sa vyjadruje vo vzťahu k hmotnosti semena.

**Rozlišujeme :**

* **skorú sejbu –** pozitívne vplýva na dobré zakoreňovanie a ďalší vývin. Oziminy lepšie odolávajú nepriaznivým klimatickým podmienkam. Pri jarných plodinách sa lepšie využije zimná vlaha a stav porastov je vyrovnanejší a v lepšej kondícii. Pri jarinách pri nedodržaní správnej teploty môže dôjsť k poškodeniu hlavne teplomilných rastlín.
* **Neskorú sejbu –** je pri oziminách aj jarinách nežiadúca. Pri oziminách spôsobuje slabé zakoreňovanie a vymŕzanie v zimnom období. Neskoro zasiate oziminy pomalšie rastú, zle odnožujú, horšie sa vyvíjajú a poskytujú nižšiu úrodu. Jariny nevyužijú zimnú vlahu, čo má za následok spomalenie vývinu, skrátenie vegetačného obdobia a nižšiu úrodu.
* **Sejbu v agrotechnickom termíne –** je to optimálny čas na založenie porastov. Vychádza z požiadaviek jednotlivých druhov rastlín, ich kultivarov a klimatických podmienok za daných pôdnych pomerov.
* **Sejba letných plodín –** sa využíva na zakladanie porastov, ktoré sa väčšinou využívajú na kŕmenie hospodárskych zvierat. Robí sa v letných mesiacoch.



**Domáca úloha:**

**Prečítajte si text a do zošitov si opíšte to, čo je zvýraznené hrubým písmom.**